得寶子
作者：周紫芝
朝代：宋

paragraphs: 蓬萊宫中春草綠，君王無事歡不足。
宜春北院小蛾眉，日日霓裳按新曲。
侍女傾心復盡計，歌舞君前不如意。
今年新得太真妃，從此龍顔不勝喜。
望春楼下紇那歌，枉說揚州古銅器。
梨園樂府兩部齊，盡歌樂府新歌詞。
君門誰道九重遠，歲久歡聲聞遠夷。
漁陽萬騎倉黄入，帳中妃子吞聲泣。
當時掌上不忍看，玉骨埋時煙雨濕。
屬車塵遠空郵亭，郵亭牧豎嗟娉婷。
凌波襪在香未絕，萬人爭看俱傷情。
一朝持入咸陽市，空得千金賈客驚。